ร้านอาหารทะเลบรรยากาศแบบบ๊านนนน บ้าน ที่เดินเข้ามาผมถึงอึ้งเบา ๆ (คือมันบ้านจริงๆ) ตัวร้านนั้นจะมีที่นั่งให้ทั้งหมด 3 โซน โดยผมและเพื่อน ๆ ได้ตั้งชื่อโซนต่าง ๆ ขึ้นมาให้ดูน่ารักน่าชังดังนี้ 

1. โซนโลกบาดาล ส่วนนี้จะอยู่ด้านหน้าเมื่อเดินเข้ามาก็จะเจอเลย จะเป็นเหมือนบ้านเดินเข้ามามีพัดลม แต่กระนั้นเถอะ ก็ยังร้อนอบอ้าวจนเหงื่อแทบระเหยไปอยู่ดี 

2. โซนโลกมนุษย์ ส่วนจะจะอยู่ตรงกลางเป็นเหมือนเพิงเล็กๆ โต๊ะนั่งได้ 4-5 คน พอมีลมพัดเข้ามาบ้างให้พอหายใจได้วิญญาณยังไม่สุก 

3. โซนโลกสวรรค์  จะอยู่ลึดเข้ามาด้านในเป็นส่วนท้าย ที่ตรงนี้จะมองเห็นวิวทะเล และมีลมทะเลพัดเข้ามาอย่างต่อเนื่อง มีความเย็นสบาย คนที่มีบุญเท่านั้นถึงจะได้นั่ง!

เมื่อได้ที่นั่งตามบุญตามกรรมที่ทำมาแล้วนั้น ก็ได้เวลาสั่งและทานอาหาร มื้อนี้ก็เต็มโต๊ะอีกเช่นเคย แต่สิ่งที่ต่างออกไปจากมื้อที่แล้วคือ มันเต็มไปด้วยความประทับใจนั่นเอง อาหารต่าง ๆ มีรสชาติมากขึ้น สัมผัสได้ถึงความเปรี้ยว เค็ม หวาน เผ็ด เรียกได้ว่าประทับใจแทบจะทุกเมนูเลย โดยเฉพาะ หมึกน้ำดำ และ กุ้งทอดน้ำปลา

ข้าวผัดปูก็ผัดได้ดี ข้าวแห้งไม่แฉะเรียงตัวเป็นเม็ดสวยงาม กรรเชียงปูมีความขาว เด้ง นุ่ม จิ้มกับน้ำจิ้มซีฟู้ดก็ได้อารมณ์ (ไม่จืดชืดเหมือนบางร้าน) ปลาอินทรีย์ มีความแน่นของเนื้อ มีรสหวาน ชิ้นมโหฬาร

โดยรวมแล้วประทับใจขั้นสุด ถ้ามีโอกาสจะกลับมาใช้บริการใหม่อย่างแน่นอน